หมี่กรอบวิไลกุล เกิดจากการค้นคว้าวิจัยสูตรหมี่กรอบชาววังโบราณของคุณป้าวิไลกุล จนได้สูตรหมี่กรอบรสชาติเหมือนหมี่กรอบชาววังโบราณแท้ๆ น้องปอบเคยทานหมี่กรอบโบราณเจ้าดังเทียบกัน หมี่กรอบของคุณป้าวิไลกุล อร่อยที่สุดแน่นอนค่ะ 

ด้วยเส้นหมี่ที่กรอบสนิท เก็บได้นานโดยไม่หืน น้ำซอสหนักเครื่อง ผัดใส่เนื้อกุ้ง ถั่วลิสง กระเทียมไทยอย่างดี ปลอกเปลือกสะอาด หอมแดงสดใหม่ เต้าเจี้ยว น้ำตาลปี๊บ น้ำตาลปึก มะนาวและน้ำส้มที่นำมาผสมในอัตราส่วนที่พอเหมาะ เคี่ยวกว่า 2 ชั่วโมงจนได้น้ำซอสที่แห้งได้ที่

สิ่งที่ขาดไม่ได้สำหรับมีกรอบโบราณก็คือ ส้มซ่า ซึ่งคุณป้าไม่ได้ผสมลงไปในน้ำซอสเหมือนของเจ้าอื่น แต่จะคัดส้มซ่าลูกใหม่ๆ มาปอกเปลือกแล้วซอยละเอียดแยกใส่ถุงไว้ เพื่อโรยหน้าตอนคลุกหมี่กรอบ ทำให้ได้หมี่กรอบที่หอม กรอบสนิท อร่อย ประทับใจเป็นที่สุดค่ะ

หมี่กรอบวิไลกุล ขายกล่องละ 140 บาท ใน 1 กล่องจะมีหมี่กรอบ 2 ชุด มาพร้อมชุดผักที่แยกมาให้นอกกล่อง 2 ชุดเช่นกัน ใครอยากลองทาน ต้องเดินทางมาซื้อเองที่บ้าน อยู่ถนนสุโขทัยซอย 9 ปากซอยจะมีป้ายลูกศรห้ามเข้า เนื่องจากซอยแคบมาก แต่ถ้าไปเพื่อซื้อหมี่กรอบ เข้าได้เลยค่ะ ร้านเปิดตั้งแต่ 8 โมงเช้าถึง 6 โมงเย็น ไม่มีวันหยุดค่ะ